Najnovija otkrića na lokalitetu su takva da prevazilaze očekivanja arheologa. Rimsko kupatilo iz četvrtog veka ne samo da je izuzetno veliko, već će bilo i veoma liksuzno.

Postojale su prostorije za presvlačenje, kupanje, masažu, sunčanje, a bilo je i vežbaonica, otkriveno je i podno grejanje, mozaik, freske, skulpture. Sve to ukazuje na izuzetan luksuz.

Ovo kupatilo bilo je posebnim hodnikom povezano sa vilom sa peristilom koju danas znamo kao Konstantinovu vilu i, najverovatnije, prostorije kupatila su bile carske prostorije.

Arheološko istraživanje još nije završeno, ali ono što je do sada otkriveno ukazuje na to da je to bilo najveće kupatilo, najveće terme na teritoriji Srbije, a verovatno i šire.

„Kada smo krenuli da iskopavamo, videli smo da se terme kao hobotnica šire na sve strane i u tom je veće zadovoljstvo jer je gabarit termi oko 1.200 metara kvadratnih zajedno sa infrastrukturom i arhitekturom“, objašnjava rukovodilac istraživanja Nadežda Gavrilović Vitas iz Arheološkog instituta Beograd i dodaje da dekoracija na koju su naišli tokom iskopavanja – freskoslikarstvo, arhitektonska mermerna plastika, dva fenomenalna nalaza fragmentovanih skulptura – govori u prilog luksuznosti i monumentalnosti objekta.

Arheološki park Medijana kod Niša 2012. godine zatvoren je za posetioce zbog radova na pokrivanju lokaliteta. Otvaranje se očekuje čim se završi istraživanje kupatila i, naravno, konzerviranje tih nalaza.